b'\n_START_ARTICLE_\nRobert McNamara\n_START_SECTION_\nVietnamin sota\n_START_PARAGRAPH_\nKennedyn kabinetin j\xc3\xa4senen\xc3\xa4 ja puolustusministerin\xc3\xa4 McNamara oli avainasemassa Yhdysvaltain sitoutumisessa Vietnamin sotaan. H\xc3\xa4nt\xc3\xa4 pidet\xc3\xa4\xc3\xa4n sodan amerikkalaisen vaiheen p\xc3\xa4\xc3\xa4arkkitehtin\xc3\xa4 ja h\xc3\xa4nest\xc3\xa4 tuli yleisess\xc3\xa4 mielipiteess\xc3\xa4 sodanvastaisen liikkeen maalitaulu ja sodan symboli. My\xc3\xb6hemmin McNamara alkoi katua Yhdysvaltain liittymist\xc3\xa4 taistelutoimintaan ja omaa osallisuuttaan konfliktin eskaloitumisessa t\xc3\xa4ysimittaiseksi sodaksi. McNamaran eron taustalla olivat erimielisyydet presidentti Johnsonin kanssa suhtautumisessa Vietnamin sotaan, mutta on ep\xc3\xa4selv\xc3\xa4\xc3\xa4, oliko ero t\xc3\xa4ysin vapaaehtoinen._NEWLINE_Dokumenttielokuva Sodan oppitunnit k\xc3\xa4sittelee McNamaran uraa Yhdysvaltain hallinnossa. Sodan oppitunnit sai parhaan dokumenttielokuvan Oscar-palkinnon vuonna 2004.'